Document ID: 32013R0815

A BIZOTTSÁG 815/2013/EU RENDELETE
(2013. augusztus 27.)
a 2006. január 1-jén vagy azt követően a 2003/87/EK európai parlamenti és tanácsi irányelv I. mellékletének jegyzéke értelmében légi közlekedési tevékenységet végző légijármű-üzemeltetők listájáról és az egyes légijármű-üzemeltetőkhöz igazgatási célból rendelt tagállamok megállapításáról szóló 748/2009/EK rendeletnek Horvátország európai uniós csatlakozása tekintetében való módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 18a. cikke (3) bekezdésének b) pontjára,
mivel:
(1)
A 2008/101/EK európai parlamenti és tanácsi irányelv (2) a 2003/87/EK irányelv módosításával felvette a légi közlekedést az üvegházhatást okozó gázok kibocsátási egységeinek Európai Unión belüli kereskedelmi rendszerébe.
(2)
A 748/2009/EK bizottsági rendelet (3) létrehozta a 2006. január 1-jén vagy azt követően a 2003/87/EK irányelv I. melléklete értelmében légi közlekedési tevékenységet végző légijármű-üzemeltetők listáját.
(3)
A lista célja, hogy a légijármű-üzemeltetőkre háruló adminisztratív terhek csökkentése érdekében tájékoztatást nyújtson arról, hogy az adott légijármű-üzemeltetővel kapcsolatos igazgatási feladatokat mely tagállam látja el.
(4)
Az, hogy egy adott légijármű-üzemeltető az EU kibocsátáskereskedelmi rendszerének hatálya alá tartozik-e vagy sem, attól függ, hogy végez-e a 2003/87/EK irányelv I. melléklete értelmében légi közlekedési tevékenységet, nem pedig attól, hogy szerepel-e a légijármű-üzemeltetőknek az irányelv 18a. cikkének (3) bekezdése alapján a Bizottság által elfogadott listáján.
(5)
Horvátországnak az Európai Unióhoz való 2013. július 1-jei csatlakozásából és a 2003/87/EK irányelv 18a. cikkének (1) bekezdésében a légijármű-üzemeltetőkhöz igazgatási célból rendelt tagállam megállapítására vonatkozóan előírt feltételekből következik, hogy egyes légijármű-üzemeltetők esetében Horvátországnak kell ellátnia az igazgatási feladatokat.
(6)
A 748/2009/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 748/2009/EK rendelet mellékletének helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. augusztus 27-én.

Labels: 8
18
15
20